ตำรวจอาสาโหด ตี 2 ขวบสาหัส
นั่งซ้อนข้างหน้าพ่อซิ่งหนีด่าน ผกก.เต้นสั่งพักงานดำเนินคดี,ตำรวจอาสาสวมบทโหด คว้ากระบองฟาด จยย.พ่อแม่ลูกขณะวนรถกลับหนีด่านตรวจ หวดเข้าเต็มหัวลูกชายวัย 2 ขวบที่นั่งคร่อมอยู่ด้านหน้าศีรษะแตกเลือดอาบ ไม่หนำใจจะทุบซ้ำแต่แม่ตะโกนบอกว่ามีเด็ก รีบพาส่งโรงพยาบาลให้แพทย์เย็บ 3 เข็ม ก่อนอุ้มลูกน้อยโร่เข้าแจ้งความ ขณะให้ปากคำลูกชายอาการกำเริบอ้วกพุ่ง ต้องรีบพาส่งโรงพยาบาลรอบสอง พ่อเด็กอ้างกลัวโดนจับไม่ใส่หมวกกันน็อกแถม พ.ร.บ.ขาด ให้ตรวจฉี่เป็นสีม่วงยอมรับเพิ่งเสพยาเมื่อ 3 วันก่อน แต่ที่ตำรวจอาสาทำร้ายลูกคนละเรื่องกัน ยันดำเนินคดีให้ถึงที่สุด ฝ่ายตำรวจยอมรับกระทำเกินกว่าเหตุ รู้ตัวอาสาที่ก่อเหตุแล้ว สั่งเด้งพ้นหน้าที่พร้อมเร่งตามตัวมาสอบสวนดำเนินคดี,พฤติกรรมตำรวจอาสาโหดใช้กระบองทุบเด็กชายวัย 2 ขวบหัวแตกรายนี้ เปิดเผยเมื่อเวลา 00.20 น. วันที่ 27 มี.ค. ผู้สื่อข่าวได้รับแจ้งว่า มีเด็กชายถูกอาสาสมัครตำรวจบ้านใช้ของแข็งตีศีรษะแตก รักษาตัวอยู่ที่ รพ.บางละมุง จ.ชลบุรี ไปตรวจ สอบพบ น.ส.กัลยา ตมกลาง อายุ 25 ปี พา ด.ช.ศิลา หรือน้องแซม นิลขำ ลูกชายวัย 2 ขวบ 1 เดือน ให้แพทย์รักษาบาดแผลที่ถูกของแข็งฟาดที่ศีรษะด้านขวาอย่างรุนแรง จนศีรษะแตกเป็นแผลยาว 10 ซม. มีเลือดไหลอาบ แพทย์เย็บ 3 เข็มยังอยู่ใน อาการหวาดผวาอย่างหนัก,น.ส.กัลยา แม่เด็กเล่าทั้งน้ำตาว่า ก่อนเกิดเหตุเวลาประมาณ 3 ทุ่มครึ่ง นายสิวา นิลขำ อายุ 28 ปี สามีอาชีพขับรถแบ็กโฮ ขี่รถ จยย.พาตนนั่งซ้อนท้ายและลูกชายนั่งคร่อมอยู่ด้านหน้า พากันออกไปหาอาหารรับประทาน ขณะผ่านถนนในซอยเขาตาโล สังเกตเห็นด้านหน้ามีตำรวจ สภ.หนองปรือ ตั้งด่านตรวจ สามีกลัวโดนจับเพราะไม่ได้สวมหมวกกันน็อกและไม่ได้ต่อ พ.ร.บ.รถ จึงวนกลับ จังหวะนั้นมีชายสวมเสื้อคลุมสีดำทราบภายหลังว่าเป็นอาสาสมัครตำรวจบ้าน สภ.หนองปรือ กระโดดออกมาจากมุมมืดใช้ของแข็งลักษณะคล้ายกระบองหวดใส่อย่างแรง ถูกเข้าที่ศีรษะของลูกชายอย่างจังจนศีรษะแตกเลือดไหลทะลักและสลบไป แต่ชายคนดังกล่าวยังไม่หนำใจเงื้อมือจะฟาดซ้ำ ตนต้องตะโกนบอกว่ามีเด็ก ขณะที่สามีพยายามยกเท้าถีบเพื่อปกป้องลูกชายก่อนรีบพาส่ง รพ.บางละมุง,หลังแพทย์รักษาบาดแผลแล้ว น.ส.กัลยาอุ้มลูกน้อยไปแจ้งความต่อ พ.ต.ท.ภานุวัฒน์ จงอภิชัยกุล รอง ผกก.(สอบสวน) สภ.บางละมุง ให้ดำเนินคดีกับตำรวจอาสาที่ก่อเหตุให้ถึงที่สุด พร้อมเผยความรู้สึกว่า เหตุการณ์ที่เกิดขึ้นเกินบรรยายเหนือกว่าคำว่าเกินกว่าเหตุมากแล้ว แค่หลบด่านไม่อยากจะเสียค่าปรับมันผิดขนาดนั้นเลยหรือ ความรู้สึกตอนนั้นเป็นห่วงลูกมากกลัวจะเป็นอะไรไปเพราะเป็นลูกชายคนเดียว อยากขอความเป็นธรรมให้กับลูก ต้องดำเนิน คดีให้ถึงที่สุดกับผู้ก่อเหตุ ผู้สื่อข่าวรายงานว่า ขณะที่ น.ส.กัลยาให้ปากคำตำรวจอยู่นั้น ลูกชายมีอาการกำเริบอาเจียนออกมาอย่างรุนแรง ต้องรีบพากลับไปส่ง รพ. บางละมุง ให้อยู่ในความดูแลของแพทย์อย่างใกล้ชิด,พ.ต.อ.ชิตเดชา สองห้อง ผกก.สภ.หนองปรือ เผยถึงเหตุการณ์ที่เกิดขึ้นว่า ตำรวจตั้งด่านตรวจค้นสิ่งของผิดกฎหมายบริเวณกลางซอยเขาตาโล ต่อมานายสิวาขี่รถ จยย.พาภรรยานั่งซ้อนท้ายมีลูกชายวัย 2 ขวบ นั่งคร่อมอยู่ด้านหน้า เจ้าหน้าที่เรียกให้หยุดแต่นายสิวาวนรถขี่หลบหนี ตำรวจอาสาที่อยู่ริมทางจึงใช้ไม้สกัดจนไปโดนเด็กได้รับบาดเจ็บ ขณะที่ น.ส.กัลยาตะโกนร้องบอกว่ามีเด็ก ตอนนี้ทราบชื่อตำรวจอาสาที่ก่อเหตุแล้วคือนายจักรภพ บุญรอด จะเรียกตัวมาสอบสวนข้อเท็จจริงที่เกิดขึ้น เรื่องของคดีต้องแยกส่วนกันคือคดีทำร้ายร่างกายเด็ก การเรียกสอบอาสาที่ก่อเหตุ และเยียวยาเด็กที่ได้รับบาดเจ็บ ยืนยันจะให้ความเป็นธรรมกับทุกฝ่าย ส่วนหัวหน้าด่านตรวจคือ ร.ต.อ.บุญช่วย พิดานคำ รอง สวป.สภ.หนองปรือ จะต้องสอบสวนข้อเท็จจริงว่าผิดวินัยหรือไม่,ต่อมาเวลา 10.30 น. นายสิวาพ่อของน้องแซม เข้าพบพนักงานสอบสวน สภ.หนองปรือ เพื่อแจ้งความดำเนินคดีกับตำรวจอาสาที่ก่อเหตุ รวมทั้งให้ปากคำถึงเหตุการณ์ที่เกิดขึ้นพร้อมให้ตำรวจตรวจปัสสาวะปรากฏว่าผลเป็นสีม่วง นายสิวายอมรับว่าเมื่อ 2-3 วันที่แล้วได้เสพยาบ้าและเคยโดนคดีมาแล้ว แต่การที่ตำรวจอาสามาทำร้ายลูกชายเป็นคนละเรื่องกัน ยืนยันจะดำเนินคดีให้ถึงที่สุดเพราะพยายามตะโกนบอกแล้วว่ามีเด็กแต่ไม่ได้รับความปรานีเลย,ช่วงเที่ยงวันเดียวกัน พ.ต.ท.กฤษณ์ มาสุข รอง ผกก.ป.สภ.หนองปรือ ร.ต.อ.บุญช่วย พิดานคำ รอง สวป. ไปเยี่ยมน้องแซมที่พักรักษาตัวอยู่ รพ.บางละมุง เด็กน้อยยังอยู่ในอาการทรงตัวมีทีมแพทย์ดูแลใกล้ชิด เริ่มมีท่าทีร่าเริงแต่ยังเจ็บแผลอยู่ พ.ต.ท.กฤษณ์มอบกระเช้าให้ น.ส.กัลยา พร้อมกล่าวขอโทษ ยินดีรับผิดชอบค่ารักษาพยาบาลทั้งหมด และยืนยันจะดำเนินคดีกับตำรวจอาสาที่ก่อเหตุแน่นอน กรณีที่เกิดขึ้นยอมรับว่ากระทำเกินกว่าเหตุจริง หลังจากนี้จะสั่งระงับการทำงานของตำรวจอาสาทั้งหมด พร้อมให้ผู้กระทำผิดพ้นจากการปฏิบัติหน้าที่ จากนั้นจะอบรมคัดกรองความประพฤติและประวัติของผู้ที่จะเข้ามาเป็นตำรวจอาสาก่อนมอบหมายหน้าที่ให้มาช่วยงานราชการต่อไป
ตำรวจอาสาสวมบทโหด คว้ากระบองฟาด จยย.พ่อแม่ลูกขณะวนรถกลับหนีด่านตรวจ หวดเข้าเต็มหัวลูกชายวัย 2 ขวบที่นั่งคร่อมอยู่ด้านหน้าศีรษะแตกเลือดอาบ
ตำรวจอาสา,ตีหัวเด็ก 2 ขวบ,ด่านตรวจ,พ่อแม่ลูก,ชลบุรี,ข่าวหน้า1